Proiect

PARLAMENTUL REPUBLICII MOLDOVA
LEGE

Pentru completarea articolului 99 al Regulamentului Parlamentului
În temeiul art.66 lit.a) din Constituţia Republicii Moldova,

Parlamentul adoptă prezenta lege organică.

Articolul I. Articolul 99 din Regulamentul Parlamentului, aprobat prin Legea nr.797-XIII din 02.04.1996, cu modificările şi completările ulterioare (republicat în Monitorul oficial nr.50/237 din 07.04.2007), se completează cu un nou alineat cu următorul cuprins:
„(3) Posturile private de radio şi televiziune pot transmite şedinţele în plen ale Parlamentului, cu excepţia celor închise prevăzute la alin.(1), în conformitate cu prevederile Codului audiovizualului al Republicii Moldova.”

Articolul II. Prezenta lege intră în vigoare la data adoptării.
Preşedintele Parlamentului
Expunere de motive

la proiectul de lege pentru completarea articolului 99 
al Regulamentului Parlamentului
Legea fundamentală a Republicii Moldova a consfinţit într-un mod univoc caracterul public al şedinţelor Parlamentului, fără a pune pe seama legii organice necesitatea dezvoltării acestei norme. În aceste condiţii, Regulamentul Parlamentului a trebuit să dezvolte doar procedura după care unele şedinţe urmează a fi declarate închise. 
Întrucât prevederile actuale ale art.99 din Regulament au stârnit mai multe controverse legate de asigurarea caracterului public al şedinţelor în plen şi, în special, de modul de transmitere în direct a lucrărilor forului legiuitor, în rândurile reprezentanţilor mass-media electronice a apărut dilema dacă dreptul de a transmite şedinţele îl au doar instituţiile media publice sau şi cele private. 
Practica a demonstrat că posturile publice de radio şi televiziune nu sunt capabile, din punct de vedere financiar, să asigure, pe seama lor, transmiterea în direct a şedinţelor plenare. Acest lucru ar putea deveni posibil, însă, în cazul instituţiilor private. În acest ultim caz, ar fi realizat un scop dublu: s-ar fi asigurat caracterul public al şedinţelor şi fără a implica cheltuieli bugetare.
În luna iulie a.c. în adresa Biroului permanent, precum şi în adresa deputaţilor  a venit o solicitare din partea unui post de radio privat, prin care se anunţa disponibilitatea prestării unui asemenea serviciu publicului. Parlamentul nu s-a putut pronunţa asupra acelei cereri din cauza caracterului imprecis al normei conţinută în art.99 al Regulamentului. Pornind de aici apare necesitatea clarificării situaţiei date. 
Prezentul proiect de lege are ca scop instituirea expresă în Regulament a dreptului instituţiilor private de media electronice să transmită pe frecvenţele lor lucrările Parlamentului. 

Oleg Serebrian,
Deputat în Parlamentul Republicii Moldova
